Diari Oficial de la Generalitat Valenciana


Sumari del DOGV 7528, del 19-05-2015 (2015/4453)

RESOLUCIÓ de 5 de maig de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 132/03-AIA Utiel.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7528

Data del DOGV
:   19-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4453


Data del document
:   05-05-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Utiel
    * impacte ambiental

RESOLUCIÓ de 5 de maig de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 132/03-AIA Utiel. [2015/4453]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Únic  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 132/03-AIA Utiel.  
  
  
«Declaració d'impacte ambiental  
Expedient: 132/03-AIA.  
Títol: explotació porcina d'engreix.  
Promotor: José María Gil Hernández.  
Autoritat substantiva: Ajuntament d'Utiel (València).  
Objecte del projecte: obtenció de la llicència d'activitat per a l'explotació porcina d'engreix.  
Localització: partida Solana, polígon 29, parcel·la 294, del terme municipal d'Utiel (València).  
Descripció del projecte  
1. Descripció de les característiques més rellevants del projecte.  
Es pretén obtindre la llicència d'activitat per a la posada en marxa d'una explotació porcina d'engreix, les característiques de la qual, segons la documentació aportada, seran:  
L'explotació estarà constituïda per una única nau rectangular amb coberta de dos aiguavesos, de 2.000 m², en una parcel·la de 13.620 m², que es dedicarà a l'engreix de porcí, des dels 20 fins als 100 kg de pes viu, moment en què es destinaran a escorxador. L'explotació té una capacitat per a 1.760 porcs.  
El càlcul de la producció de purí s'ha fet tenint en compte la permanència dels porcs en l'explotació, descomptant els períodes corresponents a buits sanitaris, considerant que es generaran anualment 3.420,78 m³ de purí.  
El purí generat quedarà retingut en fosses de purins davall de la nau, des de les quals pot passar per sobreeiximent en l'interior de les mateixes fosses a canals que desemboquen en la bassa, impermeabilitzada i estanca de 1.000 m³, la qual disposa de reixetes perquè no s'acumulen gasos perjudicials per a la salut, i se'n procedirà al buidatge, com a mínim, en acabar cada cicle d'engreix, moment en què, a més, es procedirà a la desinfecció de les instal·lacions.  
L'aigua procedix de pou propi en l'explotació (sense que s'haja aportat justificació legal del dit aprofitament).  
El purí podrà tindre dos destinacions possibles: d'una banda, l'abocament a camps de propietaris que ho sol·liciten, o l'abocament a parcel·la propietat del titular, totalment preparada per a fer compostatge amb este purí i altres subproductes agrícoles com brisa, etc.  
Les baixes que es produïsquen en l'explotació seran soterrades en fossa de cadàvers.  
Les operacions de càrrega i descàrrega d'animals es realitzaran des de fora del recinte de l'explotació.  
La producció de purí calculada de conformitat amb el Reial Decret 324/2000, d'ordenació de les explotacions porcines, serà de 3.784 m³ de purí/any, la qual cosa suposa un total de 12.760 kg N/any, per la qual cosa es necessitarà 76 ha de superfície agrícola on aplicar el purí com a adob orgànic.  
La destinació del purí i la seua gestió no queden clarament definides en la documentació inicial, per la qual cosa s'exigix en l'ampliació a la documentació que s'aclarisca el dit apartat.  
La gestió de cadàvers no s'ajusta a la normativa vigent que regula la gestió dels dits residus (Reglament 1774/2002, del Parlament Europeu i del Consell, de 3 d'octubre de 2002, pel qual s'establixen les normes sanitàries aplicables als subproductes animals no destinats a consum humà).  
No s'aporta informació relativa a la gestió d'altres residus que es generen en l'explotació, com ara residus de medicaments o semblants.  
L'explotació es localitza a més de 2 km del nucli de població.  
Tramitació administrativa  
1. Informació pública. Remissió de l'expedient  
El projecte d'activitat, l'expedient municipal i l'estudi d'impacte ambiental els remet l'Ajuntament d'Utiel en data 10 d'abril de 2003.  
  
La informació pública s'ha fet tant en el tauler d'anuncis com als veïns contigus a l'explotació, sense que s'hi hagen presentat al·legacions.  
Segons l'article 22 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, l'estudi d'impacte ambiental que no haja sigut objecte d'informació pública serà sotmés directament per l'òrgan amb competència mediambiental en el DOGV durant el termini de trenta dies hàbils, perquè les persones que es consideren afectades d'alguna manera per la realització del projecte puguen fer-hi les observacions pertinents.  
  
La informació pública efectuada per la Conselleria de Territori i Habitatge s'ha realitzat en el DOGV número 4669, de 14 de gener de 2004, i s'hi han presentat quatre al·legacions.  
2. Resum de les al·legacions  
Les al·legacions presentades es resumixen a continuació:  
Al·legació 1: Ana María Sayas (problema d'olors i vectors en la vinya que té al costat de la futura granja).  
Al·legació 2: Jesús Latorre Iranzo (problema d'olors i vectors en la vinya que té al costat de la futura granja).  
Al·legació 3: Luis Navarro Fernández (sobre la vivenda casa La Cubera, construïda en 1760, de la qual aporta cèdula d'habitabilitat, factura d'electricitat, llicència d'obres, rebut de contribució urbana, plànol de situació i fotografia actual. Els problemes que exposa són els associats a olors, vectors i contaminació ambiental en general).  
Al·legació 4: Luis Javier Navarro Pérez, en representació de la SAT La Cubera, celler pròxim a l'explotació. Les observacions que s'arrepleguen en esta al·legació, de caràcter ambiental, s'arrepleguen succintament a continuació:  
- «La localització de l'explotació que es reflectix en l'estudi d'impacte ambiental és incorrecta, i la distància a la zona XVI de regadiu i aqüífers és menor a la considerada en la documentació i afecta, a més, la resta de contingut de l'estudi d'impacte ambiental.»  
- «La parcel·la on s'ubicarà l'explotació està a tan sols 1.000 m d'on confluïxen tres llits que junts donaran lloc al riu Magre.»  
- «L'aqüífer subjacent està a escassa profunditat. L'activitat afectaria un pou que abastix La Cubera, a escassos 30 m d'on s'ubicarà l'explotació l'aprofitament de la qual està inscrit en el catàleg d'aigües de la Confederació Hidrogràfica del Xúquer en el tom 11, foli 84. [...] L'activitat de granja immediata al dit pou, degudament legalitzat, entranya un cert risc de contaminació d'aigües, ja que a més que no es pot assegurar amb caràcter absolut l'estanquitat del sistema d'evacuació i eliminació de purins i la fossa d'animals morts, és notori que els fems que genera la granja són abocats en majors o menors quantitats sobre el terreny i d'ací passen sense solució de continuïtat a les aigües subterrànies, [...] com que es vol emplaçar l'activitat en una zona en què els materials són permeables, el drenatge per infiltració és favorable i el drenatge per escolament és també acceptable, per la qual cosa caldrà entendre que esta zona és especialment sensible als efectes de la seua afecció hidrològica.»  
  
- «L'activitat comportaria un enorme impacte paisatgístic i causaria un perjuí irreparable des d'este punt de vista, ja que el punt de localització està sobre el centre d'una amplíssima plana que partix dels peus de la serra La Bicuerca i baixa cap a Utiel en línia d'uns 10 km [...]; fins ara, en tota eixa panoràmica no hi ha més que terres de cultiu esguitades per xicotetes construccions aïllades accessòries de les explotacions agrícoles [...].»  
- «[...] Es minimitza la transcendència de la viticultura, sense cap referència a eixe cultiu en la zona on es pretén la instal·lació ramadera [...]. També crida l'atenció que s'ometa tota referència a l'impacte de l'activitat ramadera en àrees econòmiques d'indubtable futur per a les zones rurals de l'interior com és el turisme rural [...].»  
- «(...) S'eludix el compliment d'allò que s'ha preceptuat en els articles 8 i 9 del Decret 162/1990, d'impacte ambiental.»  
- «L'activitat està qualificada com a molesta [...] nociva i insalubre. [?]. Els purins produïts en l'activitat contenen gasos [...] qualificats com de contaminants químics de l'ambient i molt tòxics per a l'home [?]. A 135 m de la granja projectada hi ha construït i en funcionament el celler SAT La Cubera, que constituïx una indústria agroalimentària (número de registre sanitari industrial 30.08502/V), que resultaria directament afectada per les olors i els gasos que en un índex alt i a causa de les substàncies que componen les dejeccions, produïxen els purins [...]. S'acompanya fotocòpia del polígon 29, on es grafien les parcel·les de què és titular esta societat, el celler d'elaboració de vins, el pou a què s'ha fet menció, la casa de camp que s'indicarà i la granja que es pretén construir.»  
- «[...] La granja de porcí comportaria la ruïna completa de les explotacions de vinya existents en la contornada, i ja no sols per la greu incomoditat que suposa atendre el cultiu [...] sinó perquè els ocells, insectes i rosegadors que es concentren davant d'esta classe d'instal·lacions ataquen directament la producció de raïm, i fan improductiu, a més d'insà, el seu cultiu.»  
- «[...] Repercussió que l'activitat ramadera tindria sobre el paisatge [?]. Tota construcció alçada en terreny agrícola afecta directament el paisatge en la mesura que l'altera, introduint-hi un element pertorbador. Però si que és possible entendre que eixa alteració es minimitza quan la construcció està directament vinculada a l'ús agrícola del terreny, i es maximalitza quan, com és el cas, es destina a fins que no tenen res a veure amb l'activitat agrícola.»  
- «La repercussió de l'activitat sobre el medi socioeconòmic és gravíssima i ens pareix lamentable que en nom d'una activitat perniciosa per a l'agricultura del vi, i per a la protecció de l'interés egoista d'un particular, s'invoquen els arguments que apareixen en les pàgines 62 i 63 de l'estudi.»  
- «La incidència de la instal·lació ramadera [...] serien fatals i podrien arribar a causar-li perjuís econòmics totalment irreparables ja que, a més dels efectes directes sobre la producció agrícola, se'n causarien d'altres sobre el producte elaborat, del qual, per culpa de les olors emanades de la granja, es danyarien inevitablement les qualitats organolèptiques, per si no n'hi haguera prou amb la demolidora imatge que causaria en el fet que al costat d'un modern celler d'elaboració de vins s'emplaçara una granja de porcs [...]».  
L'explotació projectada, si s'executa i es gestiona tal com queda plasmat en la documentació presentada, no ha d'afectar l'aqüífer superficial ni subjacent. Haurà de prestar-se en qualsevol cas una atenció especial a la gestió de purins, de manera que no se sobrepasse la dosi màxima de N autoritzada per a zones vulnerables a la contaminació per nitrats, i s'evite en qualsevol cas la contaminació difusa associada a l'activitat, per la qual cosa hauran d'assegurar-se tant la correcta gestió de l'adob orgànic (purí) com de la fracció d'adob mineral que s'aplique en les parcel·les agrícoles de la zona.  
La sensibilitat aparent de la zona a la contaminació d'aqüífers, per tractar-se de materials permeables, implica que les activitats agropecuàries que s'hi desenrotllen hagen d'extremar les mesures encaminades a evitar la dita afecció. Haurà d'assegurar-se el condicionament de qualsevol activitat de naturalesa semblant a la projectada que es desenrotlle en la zona, de manera que s'evite l'afecció al medi hídric, tal com la planta d'acumulació de gallinassa localitzada en la parcel·la 186, polígon 24 (a menys de 200 m de la casa La Cubera), que es fa sobre sòl ferm, sense que hi haja cap solera impermeabilitzant que impedisca el pas de nutrients al terreny i, per consegüent, la contaminació potencial de l'aqüífer subjacent.  
No s'utilitzarà fossa de cadàvers, sinó contenidors homologats on es depositaran provisionalment els cadàvers fins a ser retirats per una empresa gestora autoritzada a este efecte, per la qual cosa no es preveu risc de contaminació del sòl o aigua associat.  
Es considera poc significativa l'afecció visual que l'explotació causarà en l'entorn, ja que s'integrarà en el paisatge circumdant, característic d'una zona rural (sempre que es construïsca d'acord amb les descripcions incloses en l'estudi d'impacte ambiental), i en el qual s'exercixen activitats de naturalesa semblant, i es podran aplicar, a més, mesures correctores encaminades a minimitzar l'impacte visual, com és la plantació de tanca arbòria o arbustiu perimetral a la tanca de l'explotació.  
  
El planejament urbanístic municipal preveu com a ús compatible en eixe sòl (sòl no urbanitzable, subzona XIII agrícola) les explotacions agropecuàries, per la qual cosa és la mateixa normativa urbanística municipal la que permet compatibilitzar eixos usos i no l'òrgan amb competència ambiental. A més, respecte a la casa La Cubera, l'explotació no superaria les distàncies mínimes establides en l'article 53 de la Llei 6/2003, de 4 de març, de la Generalitat, de Ramaderia de la Comunitat Valenciana, que és de 250 m de la instal·lació al nucli de població inferior a 500 habitants (encara que la dita distància està referida a nuclis de població).  
La correcta aplicació de les mesures higienicosanitàries proposades en el projecte suposa que siga poc probable que les finques agrícoles contigües patisquen problemes sanitaris associats. A més, entre les mesures higienicosanitàries està prevista la instal·lació de tela ocellaire en les finestres de l'explotació, ja que els ocells poden actuar com a vectors de malalties, per la qual cosa no són desitjables en la granja, i s'evita així la seua presència.  
3. Peticions d'informes sectorials i documentació complementària  
  
En data 27 d'abril de 2004 se sol·licita al promotor, a través de l'Ajuntament, la presentació d'ampliació de la documentació, referida a:  
- Segons la documentació aportada, l'eliminació de cadàvers es farà utilitzant fossa de cadàvers en la mateixa explotació, prohibida per la legislació vigent. La legislació vigent prohibix qualsevol gestió de cadàvers que no siga la retirada d'estos per una empresa gestora autoritzada a este efecte. Per tant, i com establix el Reglament 1774/2002, del Parlament Europeu i del Consell, de 3 d'octubre de 2002, pel qual s'establixen les normes sanitàries aplicables als subproductes animals no destinats al consum humà, haurà de presentar còpia del contracte de retirada de cadàvers subscrit amb una empresa autoritzada a este efecte. En cas de no disposar-ne, haurà de justificar la modificació de la gestió de cadàvers proposada.  
- En la documentació aportada es justifica que part del purí generat serà abocat a camps de propietaris que ho sol·liciten, i la resta serà abocat a parcel·la propietat del titular, totalment preparada per a fer compostatge amb este purí i altres subproductes agrícoles com ara brisa, etc. Haurà d'identificar-se el volum de purí que es destinarà a finques de particulars aportant cèdula de propietat de cada una i contracte d'acceptació de l'aplicació del purí subscrit amb cada un dels propietaris de les dites parcel·les, així com identificació i plànol cadastral. S'haurà de tindre en compte que la superfície ha de ser tal que no se sobrepasse l'aplicació de 170 kg N/ha i any, exigida pel Reial Decret 261/1996, sobre protecció de les aigües contra la contaminació produïda per nitrats procedents de fonts agràries. En el cas que no es pretenga destinar el total de purí com a adob orgànic a camps de cultiu, haurà de justificar-se la localització de la parcel·la, el sistema de compostatge emprat, la duració, les previsions de volteig, el control de la temperatura i la humitat del residu, la naturalesa i l'origen de la resta de productes utilitzats i la descripció de les instal·lacions.  
- Haurà de proposar-se tractament microbiològic del purí, previ a l'aplicació en camp, de manera que disminuïsca la seua càrrega contaminant i millore les seues propietats com a producte fertilitzant.  
L'ampliació sol·licitada és completada pel promotor en data 9 de febrer de 2005, en la qual s'indica:  
- L'eliminació de cadàvers es farà a través d'un gestor autoritzat que s'encarregue de la retirada de les baixes que es produïsquen en l'explotació, tal com establix la legislació vigent.  
- El purí generat, en la seua totalitat, serà destinat a camps de cultiu com a adob orgànic, i es requeriran 75 ha de superfície agrícola on aplicar-lo, calculat d'acord amb el Reial Decret 324/2000, d'ordenació de les explotacions porcines. S'aporta contracte d'acceptació dels propietaris de les dites parcel·les, plànol cadastral i cèdules de propietat de cada una de les parcel·les, i es disposa d'un total de 95 ha.  
- El purí se sotmetrà a tractament microbiològic previ a l'aplicació en camp, que incidirà principalment en una disminució de l'emissió d'olors, a més de millorar la valoració agronòmica, a fi d'aconseguir una millor assimilació per les plantes del nitrogen transformat i limitar així els riscos de contaminació de les capes freàtiques per nitrats.  
  
En data 27 d'abril de 2004 i, en segona instància, en data 30 de setembre de 2004, se sol·licita a l'Ajuntament informació relativa a:  
- Compatibilitat urbanística de l'activitat porcina amb indústries agràries com el celler SAT La Cubera núm. 266, segons normativa urbanística municipal i les consideracions respecte d'això que creguen oportunes formular-hi.  
- Consideracions dels tècnics municipals de la compatibilitat d'explotacions ramaderes pròximes a pous de reg o d'abastiment d'aigua potable.  
- Legalitat de l'activitat d'acumulació de residus orgànics, localitzada en la parcel·la 186 del polígon 24, activitat que pot generar problemes mediambientals, que es localitza més pròxima de la casa La Cubera que la futura explotació porcina, i de la qual no s'ha fet menció en les al·legacions presentades. Per a això, se sol·licita una còpia de la llicència d'activitat, o a falta d'això la identificació del titular cadastral de la dita parcel·la.  
En data 16 de novembre de 2004, l'Ajuntament remet els informes següents:  
- Informe de l'arquitecte tècnic municipal, en el qual s'indica:  
1. «Sobre la compatibilitat urbanística de l'activitat porcina amb indústries agràries com el celler SAT La Cubera núm. 266, cal remetre's al PGOU d'Utiel:  
Ambdós activitats s'ubiquen en sòl no urbanitzable, subzona XIII agrícola, on s'admet, segons l'article 7.4.4:  
comerç, servicis i oficines: categories 1, 2, 5 i 7.  
Religiós: categories 1 i 3.  
Hoteler: categories 3 i 4.  
Sanitari: totes les categories.  
Espectacles: categoria 5.  
Esportiu: categories 3, 4 i 5.  
Zones verdes: totes les categories.  
Mines i pedreres: totes les categories.  
Explotacions agropecuàries i forestals: totes les categories. La categoria 4 (ramaderia extensiva i pastures) degudament controlada per a no interferir amb les activitats agrícoles.  
Recreació i esplai: categories 1, 2, 3 i 4. La categoria 1 només per a caça menor.  
2. Consideracions dels tècnics municipals de la compatibilitat d'explotacions ramaderes pròximes a pous de reg o d'abastiment d'aigua potable: el tècnic que subscriu considera que:  
- Serà objecte de l'avaluació d'impacte ambiental preveure esta compatibilitat.  
- En la tramitació de l'expedient, únicament intervé en l'elaboració d'un informe urbanístic el qual ja ha sigut emés.»  
- Informe de l'enginyer agrònom de la Mancomunitat de l'Interior Terra del Vi, en el qual s'indica:  
- «Les explotacions ramaderes, segons establix la Llei 6/2003, de Ramaderia de la Comunitat Valenciana, en el seu article 55, comptaran amb femers i fosses de purins estanques amb capacitat suficient per a emmagatzemar i estabilitzar les dejeccions abans del seu aprofitament posterior.  
- En l'article 72 establix que els titulars de les explotacions ramaderes serà responsables de l'emmagatzematge i la gestió correctes dels fems i purins generats en les explotacions, i hauran de complir les condicions legalment i reglamentàriament establides.  
- En cap cas establix que per proximitat de pous de reg o d'aigua potable no es puguen instal·lar explotacions ramaderes. [...] Si l'explotació disposa de femers o fosses de purins estanques, no hi ha possibilitat de contaminació directa (des d'eixes fosses o femers), si bé l'aplicació posterior al terreny d'eixos purins o eixos fems, si es du a terme de manera incontrolada en una zona pròxima a aqüífers, sí que pot donar lloc a un problema de contaminació, encara que l'explotació estiga en una zona allunyada de pous de reg o d'abastiment d'aigua potable [?]. Poden ser perfectament compatibles les explotacions ramaderes pròximes a pous de reg o abastiment sempre que complisquen els requisits establits en la normativa.»   
L'Ajuntament aporta còpia de l'Impost d'Activitat Econòmica de l'activitat d'acumulació de residus orgànics, localitzada en la parcel·la 186 del polígon 24 (subjecte passiu: Emilio Giménez e Hijos, SL, objecte tributari, dir. activitat impost activitat econòmica: PJ La Cubera), sense que conste a l'Ajuntament la tramitació ni concessió de llicència municipal d'activitats qualificades.  
Informes sectorials  
L'expedient municipal arreplega la informació següent:  
- Informe favorable de l'aparellador municipal on s'indica que l'emplaçament s'ajusta a les normes contingudes en les ordenances municipals que hi resulten aplicables i a les del planejament urbanístic vigents d'eixe municipi, ja que està situat en sòl no urbanitzable agrícola. A més, en l'informe s'indica que el projecte presentat presenta deficiències quant a documentació, ja que no apareixen en plànols la neteja de personal que apareix en la memòria ni es justifica la font de subministrament d'aigua potable, com es fa constar en l'autorització prèvia.  
  
- Informe favorable de l'enginyer industrial municipal.  
- Informe desfavorable del cap local del centre de salut pública, basat en la falta de proposta d'implantació de tancament perimetral, gual sanitari, teles mosquiteres, així com supervisar la fossa de cadàvers.  
- Autorització prèvia de la Direcció General d'Urbanisme i Ordenació Territorial, concedida en data 13 de juny de 2002; la concessió de la llicència municipal se supeditarà a la inscripció registral prèvia de vinculació de la superfície real total de la parcel·la a la construcció, amb indicació de les limitacions concretes a la seua edificabilitat i divisibilitat imposades per esta autorització, sense que l'atorgament de l'autorització prèvia eximisca de la llicència municipal que s'atorgarà, obtinguda aquella, si el projecte tècnic presentat per a la construcció s'ajusta a les ordenances municipals i a la resta de la legislació aplicable. En particular, en relació amb la previsió de l'abastiment d'aigua potable i la completa evacuació, arreplega i depuració dels residus, així com que la posició i l'acabat de l'edifici han d'estar d'acord amb el seu caràcter aïllat i rural. D'altra banda, la superfície de la finca no ocupada haurà d'estar i mantindre's en explotació agrària efectiva. L'informe favorable de la Conselleria d'Agricultura està condicionat a no sobrepassar la capacitat productora del grup a què pertanyen (2n) i sempre que no hi haja sol·licituds d'altres interessats i, en este cas, es considerarà caducada (després de requeriment previ) la seua autorització transcorregut un any sense exercir el seu dret.  
- Informació pública en el tauler d'anuncis iniciada el 25 de novembre de 2002, així com als veïns immediats al lloc d'emplaçament sense la presentació d'al·legacions.  
- Informe favorable de l'alcaldia.  
Afeccions legals  
El sòl on s'ubica l'explotació està classificat com a sòl no urbanitzable agrícola (zona XIII), segons PGOU municipal.  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, d'Espais Naturals Protegits de la Comunitat Valenciana.  
Consideracions ambientals  
1. Elements ambientals que poden resultar afectats de manera important pel projecte.  
En l'estudi d'impacte ambiental s'inclou una descripció del medi físic, en la qual s'ha inclòs clima, geologia i geomorfologia, edafologia, vegetació, fauna, hidrologia, paisatge i medi socioeconòmic.  
Des del punt de vista geològic, la zona on pretén ubicar-se l'explotació presenta materials no consolidats del terciari i quaternari, en general, permeables. Geomorfològicament, la zona d'estudi es caracteritza per localitzar-se en una plana que baixa suaument en direcció N-OE. Els sòls presenten una elevada productivitat agrícola, de caràcter intensiu, dedicats fonamentalment al cultiu de la vinya.  
  
L'aqüífer subjacent es presenta a escassa profunditat, tal com es reflectix en les dos resolucions d'inclusió en el catàleg d'aigües, de dos aprofitaments d'aigües privades, corresponents a sengles pous a 70 m i 35 m de profunditat (incloses en una de les al·legacions presentades).  
  
El paisatge de la zona, totalment antropitzat, presenta un caràcter marcadament agrari. La qualitat intrínseca del paisatge és mitjana.  
En general, i a causa de la forta antropització de la zona, els valors ambientals que presenta són poc destacables, atesos els elements ambientals més rellevants en eixa zona, susceptibles de ser afectats pel projecte, el sòl i l'aigua, per la contaminació associada a una gestió incorrecta del purí com a adob orgànic, i de l'aire, per emissió d'olors associada a la fermentació de purins, etc.  
2. Identificació i valoració d'impactes  
La valoració d'impactes sobre el medi ambient inclosa en l'estudi d'impacte ambiental es basa en la descripció d'una sèrie d'impactes que es consideren més rellevants, sense que s'haja utilitzat cap mètode d'identificació i valoració d'impactes.  
S'han considerat com a impactes rellevants durant la fase de construcció i funcionament, entre altres:  
- Sobre l'aire, per emissió de sorolls i vibracions associats a la maquinària, així com per emissió d'olors associats als residus generats.  
  
- Sobre el sòl, per abocaments de purins, impacte que es considera menyspreable ja que els purins aniran canalitzats per fosses impermeables a bassa de les mateixes característiques.  
- Sobre l'aigua, per filtració de lixiviats de purins, impacte que es considera improbable ja que les fosses de contenció de purins són impermeables i estables geotècnicament. Quant a les aigües superficials, no es considera possible la repercussió negativa, ja que els cursos d'aigua més pròxims estan a 800 m de la granja.  
- Sobre el paisatge, per introducció d'elements permanents, impacte que és irrellevant ja que la granja quedarà integrada en l'entorn circumdant, que correspon a una zona rural, amb edificacions disperses (pous i altres instal·lacions).  
3. Consideracions sobre la proposta de mesures correctores i del programa de vigilància ambiental.  
S'ha considerat l'aplicació de mesures protectores, com és la situació de l'explotació, orientació i disseny de la granja, així com de les fosses de purins, sistema de gestió de purins, per la qual cosa s'ha considerat innecessari plantejar mesures correctores.  
En l'ampliació a la documentació presentada es preveu una sèrie de mesures correctores:  
- El purí se sotmetrà a tractament microbiològic en fossa per a disminuir l'emissió d'olors i millorar les seues propietats com a adob orgànic, mesura que es considera important a l'hora de disminuir l'impacte per olors.  
Les mesures correctores proposades hauran de completar-se amb l'adopció dels condicionants arreplegats en esta declaració d'impacte ambiental.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i el seu annex I, apartat 1.h.  
2. En l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que li són aplicables.  
3. L'article quint del Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, d'Impacte Ambiental, atribuïx la competència a l'òrgan ambiental per a les declaracions i estimacions d'impacte ambiental dels projectes a què s'aplique esta llei.  
4. L'article 56 del Decret 81/2003, de 27 de juny, del Consell de la Generalitat, pel qual s'establix l'estructura orgànica de les conselleries de l'Administració de la Generalitat, atribuïx a la Direcció General de Gestió del Medi Natural la competència sobre l'avaluació de l'impacte ambiental.  
Per tot això, i fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que li siguen aplicables, la granja porcina situada al terme municipal d'Utiel (València), promoguda per José María Gil Hernández, sempre que es desenrotlle d'acord amb les previsions de l'estudi d'impacte ambiental i dels condicionants i les modificacions establits a continuació:  
  
- L'òrgan substantiu haurà de plantejar la revisió urbanística dels usos previstos en el sòl no urbanitzable, subzona XIII agrícola.  
- Prèviament a l'obtenció de la llicència d'obertura, i per al pou de què disposarà l'explotació, haurà de justificar-se la inclusió d'aprofitament d'aigües privades en el catàleg d'aigües de la Confederació Hidrogràfica del Xúquer, i s'haurà de presentar còpia de la resolució davant de l'òrgan substantiu i davant d'esta direcció general.  
- Prèviament a la concessió de la llicència d'obertura, s'assegurarà la correcta impermeabilització de les edificacions on s'alberguen els animals, així com les fosses i la bassa de purins, per mitjà de la presentació de projecte d'impermeabilització i estanquitat, documentació que haurà d'anar subscrita i visada per un tècnic competent.  
- Prèviament a la concessió de la llicència d'obertura, i atenent la sensibilitat de la zona, haurà d'aportar-se descripció del programa d'adobament per a totes les parcel·les que es justifique disposar on s'apliquen purins, segons el cultiu que es desenrotlle.  
- Prèviament a la concessió de la llicència d'obertura, haurà de presentar una relació dels pous existents en un radi de 1.000 m i justificar que l'explotació no afecta eixes aigües. En cas que hi haja pous inclosos en eixe radi d'influència, i per a poder determinar la possible afecció a les aigües subterrànies, haurà de conéixer-se de manera detallada la direcció del flux subterrani, i basant-se en este ubicar punts de mostreig aigües avall de l'explotació (naus i bassa de purins): es recomana que els paràmetres a determinar en els punts de mostreig siguen almenys els següents: pH, conductivitat, sòlids en suspensió, matèries sedimentables, DQO, DBO5, amoni, nitrats, nitrits, clorurs, sulfats, sodi, magnesi, potassi, coure, zinc, ferro, plom.  
- A l'hora d'utilitzar el purí com a fertilitzant, es limitarà la zona d'aplicació a camps de cultiu i pastius no naturals, i s'evitaran les proximitats de corrents d'aigua, rius, rierols, barrancs, etc., així com fonts, conduccions subterrànies d'aigua i altres possibles focus de contaminació. No s'aplicarà el purí en aquelles parcel·les adjacents o incloses en la zona classificada com a sòl no urbanitzable de protecció de regadiu i aqüífers (zona XVI). No se superarà la quantitat de 170 kg de N/ha i any. S'haurà de llaurar i soterrar immediatament per a evitar les possibles pèrdues de nitrogen amoniacal.  
- Es disposarà de gual sanitari o sistema equivalent a l'entrada de l'explotació, perfectament dimensionat, de manera que permeta la desinfecció dels vehicles que accedisquen a la granja.  
- S'utilitzarà sistema protector que impedisca l'accés de vectors a les naus, com ara malla metàl·lica o semblant.  
- Es disposarà de tanca perimetral de l'explotació.  
- S'haurà de gestionar l'eliminació de cadàvers d'acord amb allò que s'ha estipulat en el Reglament 1774/2002, del Parlament Europeu i del Consell, de 3 d'octubre de 2002, pel qual s'establixen les normes sanitàries aplicables als subproductes animals no destinats al consum humà, i es disposarà en l'explotació de contenidors homologats on depositar els cadàvers fins a la seua retirada per una empresa gestora autoritzada.  
- Es comunicarà a esta direcció general qualsevol variació que es produïsca en el destí dels residus.  
  
Segon  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar esta declaració d'impacte ambiental en el Diari Oficial de la Comunitat Valenciana de la manera reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
  
València, 13 de juny de 2005.- La directora general de Gestió del Medi Natural: Concepción Maroto Álvarez.»  
  
València, 5 de maig de 2015.- El director general d'Avaluació Ambiental i Territorial: Juan Giner Corell.